
Loretto Taks The Scots Tung Quaich For 2004 


HE winner o the Scots Tung Quaich for 

2004 is Loretto RC Primary Scuil. It wis 
the turn o Lucille Dick o Primary 7 tae bear 
the gree for her scuil wi a guid five verse 
poem cried Ma Faimilie. The rinner up wis 
Lucy Carroll, Primary 7C frae Tranent Pri- 
mary Scuil wi a cuttie wee limerick aboot a 
Loon fae Tranent an third wis Nicola 
Thomson, Primary 7A frae Campie Primary 
Scuil wi Ma Twa Guinea Pigs. Nicola micht 
hiv been hard tae bate gin her hinnermaist 
verse haed been as guid as her first twa an 
anither entry frae Campie is weel wordie 0 a 
word or twa. Angela B® 
Connon (P7C) o | : 
Campie Primary Scuil 
wis weel in the rinnin 
for a guid imaginative 
uiss o the Scots lan- 
guage an a guid comand 
o it an aw in her Cin- 
derella. It wis a richt 
lang poem. 
The praisentation wis 
hauden in the scuil’s 
gymn ha on Monday 17 
o Mey an the fotie 
shaws a richtfu prood 
Anne Burke, the heid 
mistress, alang wi a 
happy Lucille Dick an 
Mr Alan Blackie, Di- 
rector o Education for East Lothian wha ma- 
kit aw the praisentations. Mistress Burke 
stertit aff the ongauns bi speirin the three tap 
entrants frae ilka ane o clesses P7, P6/7 an P6 
tae recite thair ain poems. It wis a richt plei- 
sure tae hear thae young primary scuil stu- 
dents confidently pittin thair ain pronuncia- 
tions tae thair ain spellins an giein thae po- 

ems a life an sincerity that micht no aye come 
ower frae the written page. Ane or twa o the 
performances cam ower as a lot mair profes- 
sional nor ye’d expeck frae bairns sae young. 
Rebecca Gilhooley in particlar, readin her 
poem, Grandpa Brian, performed wi confi- 
dence, sincerity an feelin as she read it leukin 
richt intae her grandpa’s face wi him sittin in 
the audience. 

Maister Blackie praisentit Lucille wi the 
Scots Tung Quaich for Loretto RC Primary 
Scuil tae haud for ae towmond an wi a wee- 
er pairsonal quaich for her tae keep. She wis 
gien an aw, a copy o 
Matthew Fitt’s Tam o 
Shanter’s Big Night 
Oot an a copy o the 
SLD’s Concise Scots 
Dictionar alang wi an 
electronic CD copy o 
thair Scots Scuil Dic- 
tionar. This wis feinisht 
aff wi a laminatit certifi- 
cate aw written in Scots 
an a laminatit copy o the 
Scots Tung  Wittins’ 
supplement sheet, cried 
the Scots Tung Quaich, 
wi eleeven o the entries 
furthset in it. The lave o 
the nine tap entries oot o 
thae three clesses wis 
praisentit wi a certificate an copy o the Scots 
Tung Quaich an aw. 

Scots Tung wis representit at the praisenta- 
tions bi Janet Cousin an Pat Horsburgh, o 
the Scots Tung Quaich selection comatee, 
an the Secretar Bob Fairnie. The Scottish 
Language Dictionaries wis representit bi 
Pauline Cairns. The SLD kindly donatit a 
copy o thair Concise Scots Dictionar alang 
wi an electronic CD copy o the Scots Scuil 
Dictionar tae Lucille, the saicont an third 
rinners up an tae Innerwick Primary Scuil. 
Matthew Fitt o the itchy Coo project, wha 
haed been howpin tae be thare, sent his 
apologies an donatit a signed copy o his Tam 
o Shanter’s Big Night Oot for Lucille. 

Scots Tung is braw thankfu tae Maister 
Blackie, Mistress Burke, the teachers an staff 
o Loretto, the laddies an lassies an the mith- 
ers an faithers for aw daein thair bit tae mak 
the day sic a blithe an pleisurein experience 
that micht be hard tae bate. Sae noo the stan- 
dart haes been set an it’s up tae aw the ither 
scuils in East Lothain tae ettle efter matchin 
or betterin this result in 2005. 


Copyricht 
© Copyricht for awthin written in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot limit o nummers an this hauds guid an 
aw for ony pairt o the wittins blat that’s furthset 
in ony ither publication. 


Yule Cairds 2004 


HIS Yuletide, Scots Tung ettles tae 

furthset twa new cairds insteid o juist the 
ane as in years gane bye apairt frae the twa 
that wis pitten oot in 2000 tae celebrate the 
Year o the Languages. The twa foties ablow 
shaws the proponed designs that will be gien 
tae the prenter an it’s howped that the feinisht 
prentit cairds shuid be tae haund sometime in 
Juin tae gie the 
distreebuters 
rowth o time tae 
git roond aw the 
shops. The tap 
caird is A5 the 
Same size as 
ither years an the 
nether ane is 
| juist hauf thon 
a size at AO. 
Net Cairryin on wi 
the Scots Tung 

cairds haes a poem in-ower on the left haund 
side wi the saisonal greetins on the richt 
haund side. The twa poems is cried Monarch 
o the Glen on the big caird an Yuletide 
Robin on the wee ane. In a wee depairture 
frae ither ordinar years, the big caird haes the 
words o the sang, A Guid New Year prentit 
in a wee sma font ablow[ = ~— | 
the ordinar sized saisonal| Blithe Yule 
greetins on the richt - 

haund page. Awbody 
kens the tune o. this 
tradeitional New Year 
sang but there no mony 
folk left that still aye kens 
the words sae it wis 
thocht that a wee mindin|— —sSCSFSCS<‘zr 
o thaim tae a puckle thoosand younger folk 
wadna dae ony hairm. The price o the new 
cairds winna be kent or efter the designs is in 
the haunds o the prenters but there still aye a 
puckle o the cairds frae 2002 & 2003 sellin 
for 60p the piece plus p&p if no upliftit. 














Nixt Forgaitherin 


Tae be decidit efter the summer breck 














John Byrne's “Uncle Varick” 


Review bi Irene Broon owerset intae Scots bi STW Editor 








N Anton Checkov’s play, Uncle Vanya, 

the eponymous hero’s lang hauden fruster- 
ins agin life an his ain guid-brither professor 
comes tae a heid whan the latter comes back 
wi his unco bonny young wife tae the kintrae 
estate an big hoose that Vanya haes been 
rinnin. The wife is the ile that lubricates the 
wey for tensions tae kythe amang the heid- 
maist characters as her presence minds thaim 
aw o thair ain lanesomeness, unrequited love 
an the genral dowieness o thair lives. In the 
hinneren tho, naebody gies up or gies in. 
They cairry on, e’en tho they cairry on in a 
gey thrawn-like mainner. 
Scots playwricht an airtist, John Byrne, chyn- 
ged the settin o the play, his first new ane in 
Scotland for 20 year, intae the 1964 mythical 
Balinroich in the nor-east o Scotland, 
chyngin the name intae Uncle Varick. 
Beatles music, maistlins frae Rubber Soul, 
punctuates the play on the character Willie 
John’s squeeze box, played bi actor Bill Mur- 
doch. 
Byrne, richtly, haes the heidmaist chararcters 
speakin English but in his ain familiar style 
that gies the play a particlar Scottish feel 
throu the rythm o the language as weel as the 
uiss 0 Scots words the likes 0 jammy, tum- 
shie, thole, shufti,humdinger, jiggered, greetin 
teenies, come by, sleekit, napper, totie, be- 
som, maister, cowpin, down the stank an 
nights are fair drawin in. An in Act 2, the 
character Varick, tries tae shaw he’s ‘with it’ 
bi uisin the latest 60s slang for the polis whan 
he says, “ °...couple of hours ago I tried to 


murder somebody! Where’s the what d’you 
me callit? ...the foost?’ 

Doctor: ‘Fuzz.’ ” 

Agane, Byrne richtly haes estate workers 
speakin Scots. It’s hard tae say if the nor-east 
Scots here is the real McKay or no but 
Byrne’s uiss o it in the character Kirsty 
Morag, the auld hoosekeeper played bi Kay 
Gillie, addit a yirdy humour that shawed the 
character’s acceptance o reality agin the 
backgrund o anxeeitie. She’s mair interestit 
in whaur she’s pit her knittin than in the intel- 
lectual flytins o her maisters. 

“Wid ye credit that? It wis under ma ain erse 
a’ the while, ken.” 

Dundee born actor, Brian Cox, makit his first 
appearance on a Scottish stage for ower ten 
year tae tak the pairt o Uncle Varick. He taks 
the pairt baith heidiely an in a wey that gars 
ye lippen it, an no juist cause he hauds Uncle 
Vanya tae be his favourite play o aw time. 
He gied this oot in a collogue wi Janice For- 
syth in the recordin 0 Radio Scotland’s Arts 
Show on Thusday 22 April 2004 in the Royal 
Lyceum Theatre, Edinburgh. Durin thon 
crack, the international star said an aw that 
the last time he played in the Lyceum wis in 
1994 in Henrick Ibsen’s The Master Builder 
whan he fund uisin Scots leeberatin. Up- 
steerin words frae a man that lairnt his tred at 
the London Academy of Music and Dramatic 
Arts! 

Uncle Varick wis performed at the Royal 
Lyceum in Edinburgh atween 16 April an 8 
Mey 2004. 








Culture? Whit Culture ? 








HE follaein written answer bi Frank 

McAveety MSP wis a repone tae a writ- 
ten question pitten forrit bi Donald Gorrie 
MSP. 
(Owersettin) (2W-7400) Donald Gorrie 
(Central Scotland) (LD): Tae speir the Scots 
Executive whuther it will set up a board tae 
forder Scots as a livin language, seimilar tae 
the Ulster-Scots Agency setten up unner the 
Guid Friday Agreement, that advises mein- 
isters an co-ordinates ongauns tae dae wi 
forderin Ulster-Scots as a livin language. 
(Owersettin) Frank McAveety MSP: The 
estaiblishment o an Ulster-Scots agency wis 
in repone tae a particlar set o circumstances 
in Northern Ireland. The Scots Executive 
currently haes nae plans tae set up a seimi- 
lar agency in Scotland. At praisent, there a 
braid reinge o groups an organisations in 
Scotland that uphauds an forders Scots in 
its various forms. 
*The Scots Executive conseiders the Scots 
language tae be an important pairt o Scot- 
land’s distinctive linguistic an cultural heri- 
tage. It kens that Scots is the language that 
mony bairns brings tae the scuil an uphauds 
the eikin o Scots intae the scuil curriculum 


whaur appropriate.* 

The Executive expecks tae come up wi a 
National Language Strategy tae bring a new 
focus tae aw Scotland’s languages, includin 
Scots. 

The first pairt o the Meinister’s repone comes 
ower like a teacher tellin her bairns the ae 
hauf o the cless wis gien aw the sweeties tae 
keep thaim quiet but the ither hauf cannae git 
ony cause they’ve been ower weel behaved 
sae there nae need tae gie thaim ony reward. 
The pairt in atween the *s is liftit word for 
word, excep for ‘Executive’, oot o the Scot- 
tish Office Scots Language Factsheet 0 1996 
sae whit’s new. The Language Strategy Mr 
McAveety speaks aboot is ane they’ve been 
forced intae thinkin aboot bi the European 
Chairter’s Comatee o Experts tae try an pre- 
serve Scotland’s twa endangered minority 
leids, Scots an Gaelic. The lave o ‘aw’ Scot- 
land’s languages isnae minority nor in ony 
kinna danger sae they’re o nae interest tae the 
European Chairter at aw an shuidna e’en be 
conseidered in the proponed first Language 
Strategy that’s ae purpose in life is expeckit 
bi the CoE tae be tae come up wi a structured 
wey 0 savin Scots an Gaelic frae certain daith 


Whit wey no gie a visit tae Scots Tung’s wabsteid at:- 


http://uk.geocities.com/rfairnie@btinternet.com/ 
or juist dae a wab search for Scots Tung? 











Border Scots Agane 


ATT Rodger is an ex-pat Border Scot 

an maimber o Scots Tung that bides 
doon in England. He tells 0 a wee story he 
wis telt bi his mither twa three year back 
aboot Hawick Station. 
Ma muther telt mei the feck o seventie yeir 
sin, aboot ae man whae hed herkint til the 
crack atween twae Railway Porters it 
Hawick Railway Station. 
This bodie frae furth o the Borders cam til 
Hawick bi train, tae veesit friends i the 
toun; an whan hei hed wun til thair houss, 
hei sayed til thaim, ‘A didna ken thit Chi- 
nese wurkit it Hawick Railway Station’. 
His host reponed, “neither did A, whit 
gaurs ee say at n’?* O, says the veesitor, 
‘**A saw thir twae Porters trauchlin wi ae 
grit mukkil crate; an A herkint the tain 
sayin til the ither, ““Yow Pow” an the tither 
reponed bi sayin “Pow Yow.” 


“Olid” Scots? 


BBC Radio Scotland praisenter wis 
raicently heard speakin aboot the Scots 

language menus that’s uised in Edinburgh’s 
kenspeckle Suruchi Restaurant an descrived 
thaim as bein written in “Old Scots”. Nae 
doot this enlichtenment will come as a 
muckle surprise tae the Scottish Language 
Dictionaries. The Concise Scots Dictionar 
gies the chronological history o the language 
as:- Old English tae 1100 

Older Scots 1100 tae 1450 

Middle Scots 1450 tae 1700 

Modern Scots 1700 onwards 
This wad pit the owersettin weel intae the 
Modern Scots category an naethin at aw like 
the kinna Scots uised bi John Barbour in his 
epic poem, The Brus (c. 1375). 
Is it ower muckle tae expeck the likes o the 
BBC tae mak a mair educatit chyce 0 words 
afore braidcastin thair ignorance tae the 
warld? 
Still an aw, whit can ye expeck frae folk that 
thinks the new pairlament is bein biggit at 
some mythical place cried Hollyrood? 


Makar’s Neuk 


On His Heid-Ake 


My heid did yak yester nicht, 

This day to mak that | nae micht, 

So sair the magryme dois me menyie, 
Peirsing my brow as ony ganyie, 

That scant | look may on the licht. 

















And now, shir, latelie, aftir mess, 


To dyt thocht | begowth to dress, 
The sentence lay full ill till find, 
Unsleepit in my heid behind, 
Dullit in duleness and distress. 


Full oft at morrow | uprise, 

When that my curage sleeping lyis, 
For mirth, for menstralsie and play, 
For din nor dancing nor deray, 

lt will nocht wakin me no wise. 


William Dunbar (1460-1520) 





